**Informatívne konsolidované znenie**

**Nariadenie vlády Slovenskej republiky**

**č. 58/2013 Z. z.**

**z 13. marca 2013**

**o odvodoch za odňatie a neoprávnený záber poľnohospodárskej pôdy**

Vláda Slovenskej republiky podľa § 27a zákona č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení zákona č. 57/2013 Z. z. nariaďuje:

**§ 1**

**(1)** Základná sadzba odvodu za trvalé odňatie poľnohospodárskej pôdy a odvodu za dočasné odňatie poľnohospodárskej pôdy podľa kódov bonitovaných pôdno-ekologických jednotiek je ustanovená v prílohe. Základná sadzba odvodu za trvalé odňatie vinice a odvodu za dočasné odňatie vinice je ustanovená v § 2 ods. 3 a 4.

**(2)** Odvod za neoprávnený záber poľnohospodárskej pôdy sa vypočíta ako odvod za trvalé odňatie poľnohospodárskej pôdy.

**§ 2**

**(1)** Základná sadzba odvodu podľa § 1 ods. 1 a 2 sa zvyšuje o 50 %, ak ide o poľnohospodársku pôdu, na ktorej je vybudované funkčné zariadenie na účely závlah.

**(2)** Základná sadzba odvodu podľa § 1 ods. 1 a 2 sa znižuje o 30 %, ak ide o poľnohospodársku pôdu, ktorá priamo nadväzuje na zastavanú plochu v obci.

**(3)** Základná sadzba odvodu za trvalé odňatie vinice sa ustanovuje v

**a)** Malokarpatskej vinohradníckej oblasti a Vinohradníckej oblasti Tokaj na 100 eur/m2,

**b)** Nitrianskej vinohradníckej oblasti a Južnoslovenskej vinohradníckej oblasti na 60 eur/m2,

**c)** Stredoslovenskej vinohradníckej oblasti a Východoslovenskej vinohradníckej oblasti na 40 eur/m2.

**(4)** Základná sadzba odvodu za dočasné odňatie vinice sa ustanovuje na 10 eur/m2.

**§ 3**

**(1)** Odvod podľa § 1 ods. 1 a 2 sa platí bezhotovostným prevodom z účtu platiteľa na účet orgánu ochrany poľnohospodárskej pôdy. Za deň úhrady odvodu sa považuje deň, keď poukázaná suma bola pripísaná na účet orgánu ochrany poľnohospodárskej pôdy.

**(2)** Odvod za trvalé odňatie poľnohospodárskej pôdy sa platí jednorazovo a je splatný do 30 dní odo dňa nadobudnutia právoplatnosti rozhodnutia orgánu ochrany poľnohospodárskej pôdy o trvalom odňatí poľnohospodárskej pôdy.

**(3)** Odvod za dočasné odňatie poľnohospodárskej pôdy sa platí jednorazovo za každý aj začatý rok trvania dočasného odňatia poľnohospodárskej pôdy a je splatný do 30 dní odo dňa nadobudnutia právoplatnosti rozhodnutia orgánu ochrany poľnohospodárskej pôdy o dočasnom odňatí poľnohospodárskej pôdy.

**(4)** Odvod za neoprávnený záber poľnohospodárskej pôdy sa platí jednorazovo a je splatný do 30 dní odo dňa nadobudnutia právoplatnosti rozhodnutia orgánu ochrany poľnohospodárskej pôdy o neoprávnenom zábere poľnohospodárskej pôdy.

**§ 4**

Od odvodu je oslobodené odňatie poľnohospodárskej pôdy na

**a)** stavbu zariadenia a opatrenia slúžiaceho na sprístupnenie a ochranu poľnohospodárskeho pozemku, ako je spevnená poľná cesta, protierózna stavba a opatrenie, protipovodňová stavba a opatrenie a melioračná stavba na zavlažovanie poľnohospodárskeho pozemku, ktorej objem zodpovedá ploche zavlažovanej poľnohospodárskej pôdy,

**b)** stavbu vodnej nádrže alebo vodojemu na hromadné zásobovanie obyvateľstva pitnou vodou, zriadenie ochranného pásma I. stupňa vodárenského zdroja pitnej vody na hromadné zásobovanie obyvateľstva a stavbu čistiarne odpadových vôd,

**c)** stavbu pozemnej komunikácie okrem neverejnej účelovej cesty1) alebo železničnej dráhy,

**d)** verejnoprospešnú stavbu, ktorej investorom je obec,

**e)** stavbu objektu na obranu štátu,

**f)** pozemok pod bytovou budovou1a) do výmery 200 m2,

**g)** stavbu, na ktorú bolo vydané osvedčenie o významnej investícii2) a ktorej výstavbu bude zabezpečovať podnik so 100 % majetkovou účasťou štátu.3)

**§ 4a**

**Prechodné ustanovenie účinné od 15. júla 2014**

Ustanovenie § 4 písm. f) sa použije aj v konaniach začatých a právoplatne neskončených pred 15. júlom 2014.

**§ 5**

Zrušuje sa nariadenie vlády Slovenskej republiky č. 376/2008 Z. z., ktorým sa ustanovuje výška odvodu a spôsob platenia odvodu za odňatie poľnohospodárskej pôdy.

**§ 6**

Toto nariadenie vlády nadobúda účinnosť 1. apríla 2013.

Robert Fico v. r.

Príloha k nariadeniu vlády č. 58/2013 Z. z.

**Základné sadzby odvodov za trvalé a dočasné odňatie poľnohospodárskej pôdy podľa kódu bonitovaných pôdno-ekologických jednotiek (BPEJ)**



**Poznámky pod čiarou**

**1)** § 22 zákona č. 135/1961 Zb. o pozemných komunikáciách (cestný zákon) v znení neskorších predpisov.

**1a)** § 3 ods. 2 Stavebného zákona.

**2)** § 3 zákona č. 175/1999 Z. z. o niektorých opatreniach týkajúcich sa prípravy významných investícií a o doplnení niektorých zákonov v znení neskorších predpisov.

**3)** § 1 ods. 3 písm. b) zákona č. 175/1999 Z. z. v znení zákona č. 154/2015 Z. z.